След неуспешния опит през 2008 година, Валентина е избрана от санмаринската телевизия SMTV да представи страната на „Евровизия 2012“ с песента „The Social Network Song oh oh-uh-oh oh“, чийто композитор е Ралф Зигел. В своя полуфинал тя се класира на четиринайсето място. Телевизията на Сан Марино започва да получава отзиви от фенове на фестивала, в които те предлагат изпълнителя от тази страна да пее на италиански, а не на английски език. Медията създава специална комисия от трима професионални музиканти – Роберто Морети, Роберто Монти и Масимилиано Месери, на които е възложена задачата да изберат песен, с която Сан Марино да се представи през 2013 година. В крайна сметка тримата се спират на композицията „Crisalide“ ("Какавида") на Ралф Зигел. Той предлага за изпълнител да бъде поканена отново Валентина Монета. Тя прави два записа на песента – на английски и италиански език, но на „Евровизия“ решава да пее на италиански. Текстът е на Мауро Балестри.